Operasie red Derby-Lewis se lewe na tweede aanval – praag.co.za — 20 jaar jonk!
Die departement van korrektiewe dienste (DKD) het Coertze se verklaring ontken en gesê Derby-Lewis (78) was slegs hospitaal toe vir ŉ “roetine besoek”.
Die DKD sê die gevangene is se hospitaalbesoek hou nie verband met die aanval nie.
Volgens Coertze is Derby-Lewis Dinsdag na die teater gehaas nadat hy Sondag met ŉ stuk glas in die rug gesteek is.
“Die hospitaal het Dinsdag kort na middernag vir dr. Durand geskakel en hom versoek om na die hospitaal te kom. Dr. Durand het met sy aankoms hom [Derby-Lewis] ondersoek en gevind dat die steekwond wat hy Sondag in die tronk opgedoen het, sy long gepenetreer het. Mnr. Derby-Lewis het in sy eie bloed verstik en het dringende mediese bystand nodig gehad.”
Coertze sê Derby-Lewis sou die aanval nie oorleef het sonder die nodige mediese ingryping nie.
Beamptes het Sondag slegs die wond met steke toegewerk en die gevangene teruggestuur na sy sel sonder ‘n mediese ondersoek.
Coertze sê dit is baie duidelik dat die DKD ongeërg is oor Derby-Lewis se welstand. “Hy is in die tronk gehou sonder die nodige mediese sorg en kon maklik deur die nag gesterf het.”
Die DKD sê hulle dra geen kennis van die operasie wat Derby-Lewis ondergaan het nie. “Sover ons weet het sy tyd in die hospitaal niks te doen gehad het met die aanval nie,” het Logan Maistry, woordvoerder van die DKD, gesê.
“Dit was ŉ beplande besoek wat al ŉ ruk terug geskeduleer is.” Maistry sê Derby-Lewis het die “beste moontlike mediese sorg ontvang” na die aanval.
Maistry het bevestig dat die polisie ŉ strafregtelike saak in verband met die aanval ondersoek.
Skrywer Karin RoodtGepubliseer op 27 Maart 2014 Kategorieë Nuus, Suider-AfrikaSleutelwoord Clive Derby-Lewis, Kgosi Mampuru-gevangenis, operasie, tronkaanval
Vorige Vorige artikel: Egpaar oorleef jongste plaasaanval
Volgende Volgende artikel: Grace moet saam of Zim boikot EU-beraad